b'\n_START_ARTICLE_\nJohn Heard\n_START_PARAGRAPH_\nJohn Matthew Heard, Jr. (7. maaliskuuta 1945 Washington \xe2\x80\x93 21. hein\xc3\xa4kuuta 2017 Palo Alto, Kalifornia) oli yhdysvaltalainen n\xc3\xa4yttelij\xc3\xa4. H\xc3\xa4net tunnetaan parhaiten Peter McCallisterin roolista elokuvissa Yksin kotona ja Yksin kotona 2 \xe2\x80\x93 Eksynyt New Yorkissa. Heard n\xc3\xa4ytteli yli sadassa elokuvassa ja kuului 1980- ja 90-lukujen suosituimpiin Hollywood-n\xc3\xa4yttelij\xc3\xb6ihin. H\xc3\xa4n n\xc3\xa4ytteli lis\xc3\xa4ksi mm. elokuvissa Pelikaanimuistio (1993) ja Her\xc3\xa4\xc3\xa4misi\xc3\xa4 (1990). Heard on ollut ehdolla Emmy-palkinnon saajaksi esitt\xc3\xa4m\xc3\xa4st\xc3\xa4\xc3\xa4n Vin Makazianin roolista televisiosarjassa Sopranos. H\xc3\xa4nelle on my\xc3\xb6nnetty kaksi Obie-palkintoa rooleistaan Off-Broadway-n\xc3\xa4ytelmiss\xc3\xa4 Othello ja Split._NEWLINE_Heard kuoli yll\xc3\xa4tt\xc3\xa4en 72-vuotiaana hotellihuoneessaan Palo Altossa, Kaliforniassa 21. hein\xc3\xa4kuuta 2017. Tietojen mukaan Heard oli toipumassa \xc3\xa4skett\xc3\xa4in tehdyst\xc3\xa4 selk\xc3\xa4leikkauksesta. Virallinen kuolinsyy oli \xe2\x80\x9d\xc3\xa4killinen syd\xc3\xa4nkohtaus, joka johtui ateroskleroottisesta ja hypertensiivisest\xc3\xa4 syd\xc3\xa4nsairaudesta\xe2\x80\x9d.'